Regeringen og Folketingets partier præsenterede mandag en trafikaftale, der blandt andet indebærer en motorvejslinje over Egholm. Men den nye motorvej bliver ikke en realitet uden fortsat kamp fra Borgerbevægelsen mod en motorvej i Egholmlinjen, som føres an af Louise Faber, der civilt er advokat. Hun pointerer, at trafikforliget er en politisk proces, der dermed ikke har noget med det juridiske forlig at gøre, og at kampen derfor på ingen måde er tabt endnu. -	De kan vedtage, hvad de vil i et trafikforlig, og det har de også gjort mange gange før. Det her er det tredje forlig, vi har haft siden 2011, siger Louise Faber. VVM-redegørelsen er for dårlig Hun tror ikke på, at det vil lykkes regeringen at få lavet en egentlig anlægslov, blandt andet fordi VVM-redegørelsen, der skal undersøge, hvordan byggeriet påvirker miljøet, ikke lever op til kravene i forhold til niveau og kvalitet. - Det er jo ikke en ny VVM, det er en opdateret VVM. Så vi er stadig ikke fagligt i mål i forhold til, hvad en VVM skal indeholde, siger hun. Hun mener ikke, at kampen er tabt endnu, da ingen endnu kender til konsekvenserne af linjeføringen, før den endelige VVM-redegørelse ligger klar. - De har ikke engang læst alle høringssvarene fra den forrige borgerhøring endnu, siger hun og slår fast: - Kampen er først tabt, når motorvejen står der.

Opsummering:
Motorvejsbyggeriet skal efter planen gå i gang i 2025, men ikke hvis det står til Borgerbevægelsen mod en motorvej i Egholmlinjen. Alle høringssvarene er endnu ikke blevet gennemgået, lyder det.